എത്തിയത് നാല് ദിവസത്തേക്കുള്ള വാക്സിന് തിരുവനന്തപുരം: മൂന്ന് ദിവസത്തെ പ്രതിസന്ധിക്ക് ശേഷം സംസ്ഥാനത്തെ കൊവിഡ് വാക്സിനേഷന് ഇന്ന് വീണ്ടും പൂര്വ്വ സ്ഥിതിയിലാകും. ഇന്നലെ 9 ലക്ഷത്തിലധികം ഡോസ് എത്തിയിരുന്നു. നാല് ദിവസത്തേക്ക് ആവശ്യമായ വാക്സിനാണ് എത്തിയിരിക്കുന്നത്. 9,72,590 ഡോസ് വാക്സിനാണ് ഇന്നലെ സംസ്ഥാനത്തെത്തിയത്. 8,97,870 ഡോസ് കോവിഷീല്ഡും 74,720 ഡോസ് കോവാക്സിനുമാണ് കേരളത്തിന് ലഭ്യമാക്കിയിട്ടുള്ളത്. ലഭ്യമായ വാക്സിന് എത്രയും വേഗം വാക്സിനേഷന് കേന്ദ്രങ്ങളിലെത്തിക്കുന്ന നടപടികള് പുരോഗമിക്കുകയാണ്. സംസ്ഥാനത്ത് ഇതുവരെ ഒന്നും രണ്ടും ഡോസ് ചേര്ത്ത് ആകെ 1,90,02,710 പേര്ക്ക് വാക്സിന് നല്കിയെന്നാണ് സര്ക്കാര് കണക്ക്. അതില് 57,16,248 പേര്ക്ക് രണ്ട് ഡോസ് വാക്സിനും കിട്ടി. കേരളത്തിലെ 2021ലെ എസ്റ്റിമേറ്റ് ജനസംഖ്യയനുസരിച്ച് 37.85 ശതമാനം പേര്ക്ക് ഒന്നാം ഡോസും 16.28 ശതമാനം പേര്ക്ക് രണ്ടാം ഡോസ് വാക്സിനും നല്കി. ഇത് ദേശീയ ശരാശരിയേക്കാളും വളരെ കൂടുതലാണ്. മാത്രമല്ല രണ്ടാം ഡോസ് ലഭിച്ചവരുടെ ശതമാനം ദേശീയ ശരാശരിയുടെ ഇരട്ടിയിലധികമാണ്. അതേസമയം കേരളത്തില് കൊവിഡ് കേസുകള് കുതിച്ചുയരുന്നത് ആശങ്കയ്ക്കിടയാക്കുന്നു. രാജ്യത്ത് ഇന്നലെയുണ്ടായതിന്റെ പകുതിയോളം കേസുകളും കേരളത്തില് നിന്നാണ്. രാജ്യത്താകെ ഇന്നലെ 43,000 കേസുകള് റിപ്പോര്ട്ട് ചെയ്തപ്പോള് കേരളത്തില് മാത്രം 22,056 കേസുകളാണുണ്ടായത്.